余氏心暉堂
作者：馬廷鸞
朝代：宋

paragraphs: 客從銀山來，遺我驪龍珠。
高文偉大冊，至寶耀室隅。
一讀心爲眩，再讀目爲盱。
夫記者爲誰，潁封人之徒。
人生天地間，母懷靡知愚。
至恩嗟莫報，大節尤可吁。
柏舟諒人只，蓼莪生子劬。
所以茅季偉，鷄半饌設腴。
所以王休證，魚雙甘旨需。
此理有俱有，此心無息無。
兒寒衣蘆花，母在足欣娛。
兒罪履中野，母憐自噫嗚。
高高心暉堂，申旦所依於。
儼然其若存，何可離須臾。
我吟方區區，我步方于于。
起看物所性，因悟理不誣。
懷哉反哺者，城頭尾畢逋。